C 245/11

A meghallgatási tisztviselő zárójelentése (1)

Ügyszám: AT.39563 – Élelmiszer-csomagolás kiskereskedelmi értékesítésre (ismételt elfogadás)

(2021/C 245/11)

A határozattervezet címzettje a CCPL csoportot alkotó három társaság, név szerint a CCPL S.c., a Coopbox Group S.p.A. és a Coopbox Eastern s.r.o. (a továbbiakban: a címzettek).

ELŐZMÉNYEK

A Bizottság 2015. június 24-én az AT.39653 – Élelmiszer-csomagolás kiskereskedelmi értékesítésre ügyben elfogadta az Európai Unió működéséről szóló szerződés 101. cikke és az EGT-megállapodás 53. cikke szerinti eljárásról szóló C(2015) 4336 final bizottsági határozatot (a továbbiakban: a 2015. évi határozat). A 2015. évi határozat a Bizottság öt, az élelmiszertermékek – többek között hús és hal – kiskereskedelmi csomagolására használatos polisztirol tálcákkal (a továbbiakban: habtálcák), illetve egy esetben polipropilén tálcákkal („kemény tálcák”) is kapcsolatos kartellre vonatkozó vizsgálatát zárta le, amely többek között a CCPL csoportot is érintette. A 2015-ös határozat az EUMSZ 101. cikkének és az EGT-megállapodás 53. cikkének öt különálló megsértését állapította meg, melyek mindegyike eltérő földrajzi kiterjedésű és időtartamú. A 2015. évi határozat többek között a következő öt vállalkozásra szabott ki bírságot, melyek a határozat elfogadásakor a CCPL-csoporthoz tartoztak: CCPL S.c., Coopbox Group S.p.A., Poliemme S.r.l., Coopbox Hispania S.l.u. és Coopbox Eastern s.r.o.. Ezek a vállalkozások a 2015. évi határozat tárgyát képező öt kartell közül háromban vettek részt (2).

A 2015. évi határozattal a Bizottság összesen 33 694 000 EUR összegű bírságot szabott ki a CCPL csoport fent említett öt vállalkozására. Az érintett vállalkozások által a bírságok megállapításáról szóló bizottsági iránymutatás (3) 35. pontja alapján benyújtott fizetésképtelenségi kérelem értékelését követően a Bizottság az érintett vállalatok mérsékelt fizetőképességére való tekintettel az egyébként alkalmazandó bírságok összegét 25 %-kal csökkentette.

A Törvényszék a T-522/15. sz. ügyben hozott 2019. július 11-i ítéletével (a továbbiakban: a 2019. évi ítélet) (4) teljes egészében megsemmisítette a CCPL csoport fent megnevezett öt vállalkozására kiszabott bírságokat, helyt adva annak a kifogásnak, amely szerint a Bizottság hiányosan indokolta meg a fizetésképtelenségi kérelemmel kapcsolatos értékelését, és elutasítva minden más kifogást. A Törvényszék ennek megfelelően megsemmisítette a 2015. évi határozat rendelkező részének azon rendelkezéseit, amelyek a CCPL-csoport fent megnevezett öt vállalkozására összesen 33 694 000 EUR összegű bírságot szabtak ki (5).

ISMÉTELT ELFOGADÁSI ELJÁRÁS

A Bizottság 2019. szeptember 18-i levelében tájékoztatta a CCPL S.c.-t – mint a CCPL csoport legfelső szintű anyavállalatát, mely a csoporthoz tartozó vállalkozások nevében az előzetes kifizetések teljesítése és azoknak a 2019. évi ítéletet követő visszatérítése kapcsán eljárt – azon szándékáról, hogy új határozatot kíván elfogadni a CCPL csoport érintett vállalkozásaira kiszabott bírságról, és felkérte az érintett vállalkozásokat, hogy nyújtsák be észrevételeiket. A Bizottság a levélben egyúttal arról is tájékoztatta a CCPL S.c-t., hogy az alapösszeg módosítása tekintetében a 2015. évi határozatban alkalmazott számítási módszert kívánja követni. A Bizottság a levelében továbbá azt is egyértelművé tette, hogy a számítási módszer azt vonja maga után, hogy a kiszámított bírságok teljes összegére a CCPL csoport által az új határozat elfogadását megelőző utolsó üzleti évben realizált forgalom 10 %-ának megfelelő határértéket fogja alkalmazni. A levél végezetül tájékoztatta a CCPL S.c.-t, hogy a Bizottság bármilyen esetleges, a bírságok megállapításáról szóló iránymutatás 35. pontján alapuló bírságcsökkentési kérelmet a CCPL csoport jelenlegi pénzügyi helyzete alapján fog elemezni.

2019. október 4-én a címzettek kérelmezték, hogy a Bizottság a bírságok megállapításáról szóló iránymutatás 35. pontja értelmében vegye figyelembe fizetésképtelenségüket. A kérelem értékelésének érdekében a Bizottság az 1/2003/EK rendelet 18. cikkének (1) és (2) bekezdése (6) alapján több kérést intézett a CCPL csoporthoz, hogy szolgáljon információkkal pénzügyi helyzetéről és annak egyedi társadalmi és gazdasági kontextusáról.

2019. október 28-i levelében a CCPL benyújtotta észrevételeit, válaszul a Bizottság 2019. szeptember 18-i levelére. A CCPL felhívta a Bizottság figyelmét különösen a CCPL csoport 2019-ben várható összbevétel-csökkenésére a 2018-as évhez képest (és egyes korábbi üzletágai tevékenységének beszüntetésére), és kérelmezte a Bizottságtól a csökkenő bevétel figyelembevételét az 1/2003/EK rendelet 23. cikkének (2) bekezdésében foglalt, a forgalom 10 %-ában meghatározott határérték alkalmazásával.

A Bizottság 2020. május 15-i levelében megerősítette azon szándékát, hogy a 2015. évi határozatnak a 2019-es ítélettel megsemmisített rendelkező része vonatkozó szakaszai helyett új határozatot fogad el, amely megállapítja a címzettek által fizetendő bírságok összegét, és felelősségre vonja a címzetteket a kiskereskedelmi élelmiszer-csomagolásként használt habtálcák ellátási ágazatában működő három kartellben való részvételért, melyek Olaszország, Délnyugat-Európa (DNYE), illetve Közép-Kelet-Európa földrajzi területét fedik le. Az alkalmazandó bírságok felső határának kiszámítását illetően a Bizottság megerősítette azon szándékát, hogy a jogsértésenként megállapított bírságok mindegyike esetében az új határozat elfogadásának évét megelőző év forgalmának 10 %-ában megállapított hatértéket fogja alkalmazni (7).

A CCPL csoport 2020. június 15-i levelében további észrevételeket nyújtott be a 2020. május 15-i levélre válaszul, megismételve a 2019. október 4-i és 28-i levelében foglaltakat. A CCPL csoport előadta, hogy az arányosság és az egyenlő bánásmód elvének tiszteletben tartása érdekében a bírságösszeget észszerűen, méltányosan és a 2015. évi határozat többi címzettjére kiszabott bírsággal összhangban kell meghatározni.

A HATÁROZATTERVEZET

A 2011/695/EU határozat 16. cikkének megfelelően megvizsgáltam, hogy a határozattervezet csak azokat a kifogásokat érinti-e, amelyekre vonatkozóan a CCPL csoportnak lehetősége volt álláspontjának ismertetésére. A határozattervezetben a Bizottság nem közöl új kifogásokat a címzettekkel, és a jelen ügyben a 2012. december 21-i kifogásközlésben meghatározott kifogások érdemét nem módosítja. Továbbá a Bizottság megjegyzi, hogy a 2015. évi határozat 1. cikke hatályban maradt a jelen eljárásban érintett címzettek tekintetében. A CCPL csoport teljes 2019-es forgalma alapján számított 10 %-os maximumnak az Olaszországban és a DNYE-ben elkövetett jogsértések tekintetében történő alkalmazása miatt a Bizottság a határozattervezetben összesen 9 441 000 EUR összegű bírságot határoz meg, és megállapítja, hogy a bírságok megállapításáról szóló iránymutatás 35. pontjában foglalt fizetésképtelenségi feltételek jelenleg nem teljesülnek.

A fentiek alapján és tekintettel arra, hogy a CCPL csoport nem nyújtott be hozzám kérelmet vagy panaszt, megállapítom, hogy az ügyben a felek hatékonyan gyakorolhatták eljárási jogaikat.

Brüsszel, 2020. december 17-én. Wouter WILS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o., a továbbiakban: 2011/695/EU határozat) 16. és 17. cikke alapján.

(2) A CCPL csoport 2019. október 4-én tájékoztatta a Bizottságot, hogy a Coopbox Hispania S.l.u. 2018-ban felszámolási eljárás alá került, a Poliemme S.r.l. pedig 2017-ben beolvadt a Coopbox Group S.p.A.-ba.

(3) A Bizottság iránymutatása az 1/2003/EK rendelet 23. cikke (2) bekezdésének a) pontja alapján kiszabott bírságok megállapításáról (HL C 210., 2006.9.1., 2. o.).

(4) A Törvényszék 2019. július 11-i ítélete, CCPL és társai kontra Bizottság, T-522/15, EU:T:2019:500, helyesbítve a T-522/15. sz., CCPL és társai kontra Bizottság ügyben 2019. szeptember 6-án hozott végzéssel (EU:T:2019:599).

(5) A Törvényszék a 2015. évi határozat 2. cikke (1) bekezdésének f), g) és h) pontját, (2) bekezdésének d) és e) pontját, valamint (4) bekezdésének c) és d) pontját semmisítette meg.

(6) A Tanács 1/2003/EK rendelete (2002. december 16.) a Szerződés 81. és 82. cikkében megállapított versenyszabályok végrehajtásáról (HL L 1., 2003.1.4., 1. o.).

(7) A Bizottság e levelében megerősítette, hogy a tervezett határozat a CCPL csoport három vállalkozására, azaz a címzettekre fog bírságot kiszabni. A CCPL csoport a 2015. évi határozat másik két címzettjét, a Poliemme S.r.l.-t és a Coopbox Hispania S.l.u.-t illetően a Bizottság kijelentette, hogy ezek a vállalkozások nem lesznek címzettjei a tervezett határozatnak, tekintve, hogy az első társaság hivatalosan megszűnt, míg a második felszámolási eljárás alá került.